Fire personer er lørdag aften anholdt i forbindelse med Aalborg Karneval. Det oplyser Nordjyllands Politi. I forbindelse med en af anholdelserne, der fandt sted i Kildeparken, opstod der håndgemæng,  og en politibetjent blev overfaldet. Betjenten var i færd med at visitere en kammerat til den anholdte, da den anholdte overfaldt ham. Gerningsmanden til volden mod politiet vil blive afhørt senere. To overgreb anmeldt Der ud over er der anmeldt to sædelighedssager. Den ene anmeldelse om seksuelle overgreb skulle være sket i en opgang på Vesterbro, mens den anden skulle være sket omkring Hotel Hvide Hus. Sagerne efterforskes og politiet kan ikke komme med yderligere detaljer i øjeblikket. Trods de fire anholdelser vurderer politiet fortsat, at karnevallet indtil videre har forløbet forholdsvist stille og roligt taget i betragtning af, at op mod 100.000 mennesker er eller har været samlet til karneval.

Referat:
En politibetjent er blevet overfaldet i forbindelse med, at han var i gang med at visitere en mand til Aalborg Karneval.